ΣΥΜΜΕΤΟΧΗ ΤΟΥ ΚΕΝΤΡΟΥ ΥΓΕΙΑΣ ΤΖΕΡΜΙΑΔΩΝ ΣΕ ΠΡΟΓΡΑΜΜΑ ΤΗΛΕΙΑΤΡΙΚΗΣ

Εννέα (9) Κέντρα Υγείας και Περιφερειακά Ιατρεία του νησιού εντάχθηκαν στο Πρόγραμμα Τηλεϊατρικής της Vodafone, με ενέργειες της Διοίκησης της 7ης Υγειονομικής Περιφέρειας Κρήτης, μεταξύ αυτών και το Κέντρο υγείας Τζερμιάδων.

Το Πρόγραμμα τελεί υπό την αιγίδα του Υπουργείου Υγείας και του Υπουργείου Ναυτιλίας & Αιγαίου και υλοποιείται σε συνεργασία με το Ιατρικό Κέντρο Αθηνών, ενώ στην υλοποίηση του Προγράμματος συμμετέχουν επίσης το Εθνικό Διαδημοτικό Δίκτυο Υγιών Πόλεων- Προαγωγής Υγείας και η εταιρεία Vidavo.
To Πρόγραμμα απευθύνεται και καλύπτει κυρίως ασθενείς με χρόνιες παθήσεις (παχύσαρκοι, καπνιστές κ.α.), ασθενείς υψηλού κινδύνου και παιδιά που αθλούνται ή πρόκειται να αθληθούν, αλλά και γενικότερα όσους πολίτες επιθυμούν να ελέγξουν την κατάσταση υγείας τους και οι οποίοι κατοικούν σε απομακρυσμένες περιοχές που απέχουν τουλάχιστον είκοσι χιλιόμετρα από κρατικά ή κεντρικά νοσοκομεία. 
Το πρόγραμμα  Τηλεϊατρικής αφορά στη διαδικασία λήψης εξετάσεων (καρδιογράφημα, σπιρομέτρηση κ.λπ.) σε ασθενείς ή/και δημότες μας, μέσω ειδικών ιατρικών μηχανημάτων, που έχουν παραχωρηθούν στο Κέντρο Υγείας μας. Στη συνέχεια για τις εξετάσεις αυτές προβλέπεται η ηλεκτρονική αποστολή τους  στο Ιατρικό Κέντρο Αθηνών, μέσω του δικτύου κινητής επικοινωνίας της Vodafone, με σκοπό την παροχή διαγνωστικών υπηρεσιών υγείας ως και υπηρεσιών ιατρικής συμβουλής από ειδικευμένους Ιατρούς (καρδιολόγους και πνευμονολόγους) που απαντούν με τον ίδιο τρόπο.
Οι εξετάσεις που περιλαμβάνονται είναι μεταξύ άλλων, καρδιογράφημα, μέτρηση αρτηριακής πίεσης, μέτρηση γλυκόζης, σπιρομέτρηση και κορεσμός οξυγόνου.
Τα οφέλη για τους συμμετέχοντες στο Πρόγραμμα είναι η δυνατότητα προληπτικής ιατρικής αλλά και η ενίσχυση του αισθήματος ασφάλειας εφόσον καταργούνται οι γεωγραφικοί περιορισμοί και παρέχεται η δυνατότητα σε όλους να έλεγχου άμεσα την κατάσταση της υγείας τους στον τόπο διαμονής τους.
Η όλη δαπάνη της εφαρμογής και σταδιακής διεύρυνσης του Προγράμματος βαρύνει την εταιρεία στο πλαίσιο των δράσεων της κοινωνικής ευθύνης της.
Το πρόγραμμα έχει αρχίσει και λειτουργεί  και  οι ασθενείς θα εξετάζονται  κατόπιν ραντεβού.
